Ego Wilelmus, comes Pontivii et Monstrelli, notum facio præsentibus et futuris præsentem paginam inspecturis, me in elemosinam pro anima mea et heredum meorum, conventui Sancti Petri Cluniacensis perpetuo contulisse decem milia aleccium, pariter et concessisse in proprios usus dicti conventus distribuenda et ad vice comitatum meum de Abbatis Villa, quisquis illum, sive ego, sive alius, ad firmam a me teneat, annuatim infra festum beati Andreæ apostoli percipienda. Et ut hoc ratum et inconcussum in perpetuum permaneat, præsentem cartulam sigilli nostri munimine roboravi. Actum est hoc anno incarnationis Domini Mº ducentesimo quinto decimo, mense aprili.